**Transkript pitanja novinara i odgovora predsjednika Vlade Mila Đukanovića nakon obilježavanja Dana Vojske Crne Gore u Baru**

Bar, 07.10.2013.

**Pitanje novinara:** Osveštanje je bilo jutros. Odlučili ste da ne dođete. Većinu javnosti će interesovati zašto?

**Odgovor premijera:** Pa zato što sam procijenio da kao predsjednik Vlade treba da budem ovdje. Da na taj način izrazim poštovanje prema pripadnicima Vojske Crne Gore i da zajedno obilježimo jedan važan državni jubilej– Dan naše Vojske. Mislim da je od strane države pokazan potreban nivo poštovanja prema Crkvi, a ja sam takođe sastavni dio tog programa. Imao sam zadovoljstvo da se juče sretnem sa patrijarhom moskovskim i cijele Rusije gospodinom Kirilom. Danas ću se takođe sresti sa ostalim visokim gostima Crnogorsko-primorske mitropolije. Ja smatram da je država zaista pokazala jedan veoma pažljiv i odgovoran odnos prema ovim duhovnim svečanostima koje se događaju ovih dana u Crnoj Gori.

**Pitanje novinara:** Samo vaš komentar. Čelnici Crnogorske pravoslavne crkve smatraju da su u ponižavajućem položaju, zbog svega što se dešava. Još jedna aktuelna tema za njih je crkva na Rumiji. Traže uklanjanje. Da li smatrate da to treba da se desi i kada?

**Odgovor premijera**: Ono što je važno, to je da veoma precizno razgraničimo šta su čije ustavne, zakonske odgovornosti. Šta su na neki način čije i nepisane obaveze. Država je ta koja je prema Ustavu u obavezi da garantuje slobodu vjeroispovijesti. Kao što znate, vrlo smo jasno ukazali na to šta je naša percepcija takvog ustavnog opredjeljenja. Zbog takve prezentacije bili smo vrlo kritikovani sa raznih strana iz crkvenih krugova u Crnoj Gori. Mi zaista i dalje vjerujemo da država ne treba da arbitrira na tu temu. Treba da garantuje slobodu vjeroisoivijesti i smatram da smo uz, tu garanciju, doslednost u implementaciji takve politike pokazali na razne načine, uključujući i uvažavanje poglavara svih crkava koje djeluju u Crnoj Gori. Sa druge strane, čini mi se takođe da s pozivom na autonomiju crkve iz crkvenih krugova, sa različitih adresa, vrlo često razloge svog nezadovoljstva pogrešno adresiraju na Vladu Crne Gore, očekujući da Vlada treba da im obezbijedi ono što oni misle da je pravedno i da im pripada. Dakle, nemam zaista ništa protiv, i to je jako dobro poznato iz mojih političkih stavova da se svi vjernici zalažu da svoja vjerska prava ostvaruju pod svodom one crkve za koju oni misle da joj pripadaju. Takođe, nemam ništa protiv da se svi vjernici, uključujući i vjernike Crnogorske pravoslavne crkve, bore za obnovu autokefalnosti, ali ponavljam uz ovo što država kao okvir obezbjeđuje. Dakle, nespornu slobodu vjeroispovijesti i nesporno uvažavanje svih vjernika i svih crkvenih poglavara. Oni moraju uložiti potreban entuzijazam, potrebno znanje, potrebnu mudrost da ostvare ono što je njihov cilj. Dozvolite, nije se crnogorska država obnovila preko noći. Nije se obnovila nekim jednodnevnim ili jednogodišnjim naporom jedne generacije. Crnogorska država se obnavljala, kao što znamo, cio vijek. Obnovljena je u finalu zahvaljujući, ja mislim, jednoj mudroj, domaćoj i međunarodnoj državnoj politici Crne Gore i to je bila kruna nečega što su generacije uložile kao napor tokom čitavog vijeka. Sada, na sreću, imamo taj okvir i unutar tog okivira čini mi se da se mnogo lakše boriti za ostvarivanje svih drugih ciljeva. Prema tome, vjernici Crnogorske pravoslavne crkve, umjesto kritike države, umjesto da kažem kritike predstavnika svih drugih crkava na crnogorskoj sceni, ja mislim da treba da pokažu ovo što sam već saopštio: istrajnost, mudrost, čvrstinu opredjeljenja, da budu sigurni da će to biti jedna duga bitka za ostvarenje onoga što je njihov cilj, ali ako vjeruju u taj cilj i ako su ubjeđeni u, da kažem, vjerodostojnost, legitimnost, istorijsko utemeljenje toga cilja, onda nema nikakve sumnje da će i do njega doći.

**Pitanje novinara: Pitanje crkve na Rumiji?**

**Odgovor premijera:** Znate, što se tiče crkve na Rumiji, ona u mom stanovištu dijeli sudbinu svega onoga što je nelegalno podignuto u Crnoj Gori. Dakle, u procesu obezbjeđivanja punog pravnog reda u državi, svi nelegalno podignuti objekti, bilo čemu da su namijenjeni, moraće biti ili legalizovani ili uklonjeni.

**Pitanje novinara:** Nešto više do lokalnih izbora u dvije opštine. Kad počinjete kampanju, i šta je to što ćete ponuditi biračima u tim opštinama?

**Odgovor premijera:** Kampanju smo počeli u sve tri opštine. Naravno, u fokusu pažnje je kvalitet života ljudi u tim opštinama. Kao što znate, to je temeljna odrednica programa Demokratske partije socijalista. Ona je tako i dodatno aktuelizovana u uslovima krize i zato, čini mi se, razgovor na bilo koju temu prije ove teme bio bi potpuno neaktuelan. Mi mislimo da smo u stanju da građanima u te tri opštine ponudimo jedan realan program koji će obnoviti optimizam, koji se negdje umorio tokom dugog trajanja evropske ekonomske krize, i da smo u stanju da sačuvamo onaj nivo povjerenja koji su građani Crne Gore u tim i drugim opštinama poklanjali Demokratskoj partiji socijalista u prethodnom periodu. Dakle, ubijeđen sam da imamo i više znanja i više iskustva, i više raspoloživog kadra, i više dokaza neodgovornosti da ljudi u Crnoj Gori, uprkos jednoj zaglušujućoj buci koju stvaraju naši politički konkurenti, dakle, da građani u to vjeruju i da ponavljaju svoje povjerenje Demokratskoj partiji socijalista. Zato se nadam i ubijeđen sam da će i na izborima u ove tri opštine DPS biti ubjedljivo najjača politička partija i da ćemo nastaviti da vršimo vlast u tim sredinama.